Die jaar 1971 was 'n gewone jaar wat volgens die Gregoriaanse kalender op 'n Vrydag begin het. Dit was die 71ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 5 Januarie – Op die Melbourne-krieketveld speel Australië en Engeland in die eerste internasionale eendagwedstryd; Australië wen met 5 paaltjies. 16 Januarie – Die eerste Kaap na Rio-seiljagwedvaart begin in Tafelbaai. 27 Februarie – Die olietenkskip SS Wafra loop op die rotse van die Northumberlandrif naby Agulhas en veroorsaak massiewe oliebesoedeling. 30 Mei – Mariner-program: Mariner 9 gelanseer na Mars. 13 Junie – Die New York Times publiseer die “Pentagon Papers”. 30 Junie – Die bemanning van die ruimtetuig Sojoes 11 sterf toe hulle lugvoorraad deur ’n foutiewe klep ontsnap. 5 Julie – Die 26ste wysiging van die Amerikaanse grondwet gee stemreg aan alle burgers 18 jaar en ouer. 15 Augustus – Bahrein word onafhanklik van die Verenigde Koninkryk. 3 September – Katar word onafhanklik van die Verenigde Koninkryk. 25 Oktober – Die Volksrepubliek China vervang die Republiek China (Taiwan) as China se verteenwoordiger en permanente lid in die Verenigde Nasies.